PMIndiaData/PMIndiaSum huggingface dataset:
भारत आणि यु.के.चे पंतप्रधान मुख्य कार्यकारी अधिकाऱ्यांच्या बैठकीला उपस्थित

पंतप्रधान नरेंद्र मोदी आणि यु.के.चे पंतप्रधान डेव्हिड कॅमरोन हे आज यु.के. भारत सीईओ बैठकीला उपस्थित होते. यु.के. चे पंतप्रधान कॅमरोन यांनी त्यांच्या भाषणात पंतप्रधान नरेंद्र मोदी यांचा भारतामध्ये मोठया प्रमाणावर घडून येणाऱ्या बदलांसाठीचा दृष्टिकोन आणि निश्चिय विशद केला. नरेंद्र मोदी यांनी भारत आणि यु.के. या दोन देशांच्या ऐतिहासिक आणि सदिच्छात्मक गठबंधनावर बोलतांना सांगितले की, दोन्ही देशांमधील संबंध वृध्दिंगत करायचे असल्यास आर्थिक बंधने हा खूपच महत्त्वाचा घटक ठरतो. त्यांनी सरकारने हाती घेतलेल्या “मेक इन इंडिया” तसेच विविध क्षेत्रात चालू करण्यात आलेली विदेशी प्रत्यक्ष गुंतवणूक, पायाभूत सेवा आणि वर्ष 2022 पर्यंत 50 दशलक्ष नवीन घरे देण्याची वचनबध्दता तसेच 175 गिगावॅट्‌स नवीकरणीय ऊर्जा या संदर्भामध्ये केंद्र सरकारचा दृष्टिकोन सांगितला. ते म्हणाले, भारतामध्ये ब्रिटीश कंपन्यांची गुंतवणूक ही दोन्ही देशांच्या भागीदारीसाठी विन-विन या तत्त्वावर राहील. दोन्ही देशांच्या सीईओनी या बैठकीत सहभाग घेऊन वर्तमान संधीचे निरीक्षण केले.
प्रसिध्द ओडिया संगीतकार आणि गायक प्रफुल्ल कार यांच्या निधनाबद्दल पंतप्रधानांनी शोक व्यक्त केला

नवी दिल्ली 18 एप्रिल 2022 पंतप्रधान नरेंद्र मोदी यांनी प्रसिध्द ओडिया संगीतकार आणि गायक प्रफुल्ल कार यांच्या निधनाबद्दल तीव्र दुःख व्यक्त केले आहे. प्रफुल्ल कार जी यांनी ओडिया संस्कृती आणि संगीत यांच्या प्रती दिलेल्या योगदानाबद्दल ते सदैव स्मरणात राहतील असे मोदी यांनी सांगितले आहे. ट्वीट संदेशात पंतप्रधान म्हणाले; “प्रफुल्ल कार जी यांच्या निधनाने व्यथित झालो आहे. ओडिया संस्कृती आणि संगीत यांच्या प्रती त्यांनी दिलेल्या योगदानाबद्दल ते सदैव आपल्या स्मरणात राहतील. त्यांना बहुआयामी व्यक्तिमत्व लाभले होते आणि त्यांची सर्जनशीलता त्यांच्या कलाकृतींमधून प्रतिबिंबित होते. त्यांचे कुटुंबीय आणि चाहत्यांप्रती शोकसंवेदना व्यक्त करतो आहे. ओम शांती.”
नवी दिल्लीच्या माननीय सशस्त्र दल आयोग (मुख्य पीठ) च्या आदेशांचे पालन करत, भारतीय हवाई दलात एअर मार्शल दर्जाचे विशिष्ट संख्येपेक्षा अतिरिक्त पद निर्माण करणे

नवी दिल्लीच्या माननीय सशस्त्र दल आयोगाच्या (मुख्य पीठ) आदेशांचे पालन करत, भारतीय हवाई दलात 17 महिन्यांसाठी एअर मार्शल दर्जाचे विशिष्ट संख्येपेक्षा अतिरिक्त पद निर्माण करायला आज पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रीमंडळाच्या बैठकीत मान्यता देण्यात आली. हे पद 1 डिसेंबर 2014 ते 30 एप्रिल 2016 या कालावधीसाठी असेल. एअरोनॉटीकल अभियंता शाखेत सध्या परवानगी असलेल्‍या एअर मार्शलच्या पदांपेक्षा या पदाची निर्मिती अतिरिक्त असेल. यामुळे मंत्रालयाला एव्हीएम संजय शर्मा यांच्या पदोन्नतीबाबत मंत्रीमंडळाच्या नियुक्ती समितीची मान्यता मिळवणे शक्य होईल. नवी दिल्लीतल्या माननीय सशस्त्र दल आयोगाच्या मुख्य पीठाच्या निर्देशांचे पालनही याद्वारे होईल. या निर्मितीमुळे माननीय सर्वोच्च न्यायालयाच्या आदेशांचेही पालन होईल. एसीसीच्या विशेष पदोन्नती मंडळ 2014 च्या मान्यतेनंतर एव्हीएम संजय शर्मा यांचा 1 डिसेंबर 2014 पासून पूर्वलक्षी प्रभावाने एअर मार्शल पदासाठीच्या पदोन्नतीसाठी विचार केला जाईल.
बलराज मधोक यांच्या निधनाबद्दल शोक

ज्येष्ठ विचारवंत आणि समाजसेवक बलराज मधोक यांच्या निधनाबद्दल पंतप्रधान नरेंद्र मोदी यांनी तीव्र दु:ख व्यक्त केले आहे. “बलराज मधोकजी यांच्या आदर्श आणि विचारात स्पष्टता होती. समर्पित भावनेनं ते कार्य करीत. त्यांनी नि:स्वार्थीपणाने राष्ट्राची आणि समाजाची सेवा केली. बलराज मधोकजी यांच्याशी अनेक विषयांवर बऱ्याचवेळा चर्चा करण्याचं सद्‌भाग्य आपल्याला लाभलं. त्यांच्या निधनामुळे तीव्र दु:ख होत असून मधोक परिवाराच्या दु:खात आपणही सहभागी आहोत. ईश्वर त्यांच्या आत्म्यास शांती देवो!” असं पंतप्रधानांनी शोक संदेशात म्हटलं आहे.
2017  च्या राष्ट्रीय पोलाद धोरणाला केंद्रीय मंत्रिमंडळाची मान्यता

पंतप्रधान नरेंद्र मोदी यांच्या अध्यक्षतेखाली झालेल्या क्रेंद्रीय मंत्रिमंडळाच्या बैठकीत 2017 च्या राष्ट्रीय पोलाद धोरणाला मान्यता देण्यात आली. यामध्ये पोलाद क्षेत्राला प्रोत्साहन देण्यासाठी दीर्घ दृष्टीचा अवलंब करण्यात आला आहे. 2030 -31 पर्यंत 10 लाख कोटी अतिरिक्त गुंतवणुकीद्वारे, 300 एम टी पोलाद निर्मितीचे उद्दिष्ट या धोरणात ठेवण्यात आले आहे. देशांतर्गत पोलाद वापर वाढवण्याबरोबरच उच्च दर्जाची पोलाद निर्मिती आणि तांत्रिकदृष्टया प्रगत आणि जागतिकदृष्ट्या स्पर्धात्मक पोलाद उद्योग उभारण्यावर या धोरणात भर देण्यात आला आहे.खाजगी निर्मात्यांना धोरणात्मक आधार आणि मार्गदर्शनाद्वारे पोलाद उद्योगात स्वयंपूर्णता निर्माण करणे, क्षमता वृद्धीला प्रोत्साहन देणे, वाजवी किमतीत उत्पादन करणे, परकीय गुंतवणूक सुलभ करणे,देशांतर्गत पोलाद मागणी वाढवणे ही या धोरणाची मुख्य वैशिट्ये आहेत.
पंतप्रधानांनी सोनपत येथे तीन महामार्ग प्रकल्पांचे भूमीपूजन केले

पंतप्रधान नरेंद्र मोदी यांनी आज हरियाणातील सोनपत येथे तीन महामार्ग प्रकल्पांचे भूमीपूजन केले. पैशांमुळे रस्ते बांधले जात नाही तर रस्त्यांमुळे पैसा निर्माण होतो, असे पंतप्रधानांनी यावेळी एका जनसभेला संबोधित करतांना सांगितले. विकासासाठी रस्ते आणि ऊर्जा यासारखे पायाभूत सोयी-सुविधा प्रकल्प ही पूर्व आवश्यकता असते, असे पंतप्रधानांनी सांगितले. पायाभूत सोयीसुविधा निर्माण झाल्या की जीवनाचा विकास होतो आणि दर्जाही उंचावतो, असे ते म्हणाले. या महामार्गामुळे हरियाणाच्या विकासाला चालना मिळेल, असेही त्यांनी सांगितले. पायाभूत सोयी सुविधा प्रकल्पांची अंमलबजावणी अधिक गतिमान होण्यासाठी संबंधित प्रक्रिया विना अडथळा आणि सुलभ व्हावी यासाठी केंद्र सरकार प्रयत्नशील आहे, असे पंतप्रधानांनी सांगितले. प्रलंबित प्रकल्पातील अडथळे दूर करण्यासाठी त्यांच्या अध्यक्षतेखाली दर महिन्याला होणाऱ्या विविध मंत्रालय आणि राज्यांबरोबरच्या प्रगती संवादाचाही त्यांनी उल्लेख केला. 1000 दिवसांत देशातील वीज जोडणी नसलेल्या 18 हजार खेड्यांमध्ये वीज पुरवठा करण्याच्या लक्ष्याचा पुनरुच्चार त्यांनी केला. तसेच 2022 पर्यंत देशाच्या सर्व भागात अखंड वीजपुरवठा करण्याचा उल्लेखही केला. केंद्रीय मंत्री नितीन गडकरी आणि चौधरी बिरेंद्र सिंग यावेळी उपस्थित होते.
घटनादुरुस्ती (123 वी) विधेयक आणि राष्ट्रीय मागासवर्गीय आयोग विधेयक 2017 ला संसदेत मांडण्याच्या प्रस्तावाला केंद्रीय मंत्रीमंडळाची मंजुरी

राज्यघटनेत 123 वी घटनादुरुस्ती सुचवणारे विधेयक, राष्ट्रीय मागासवर्गीय आयोगात दुरुस्ती करणारे विधेयक, सध्याच्या राष्ट्रीय मागासवर्गीय आयोगात असलेली पदे आणि अधिकार सेवेत कायम ठेवण्याविषयीच्या तरतुदीला मान्यता अशा विविध निर्णयांना आज केंद्रीय मंत्रिमंडळाने पश्चात मंजुरी दिली. यानुसार, राज्यघटनेत 123 व्या दुरुस्तीचा प्रस्ताव आहे. या दुरुस्तीनुसार, घटनेच्या 338 बी या कलमान्वये सामाजिक आणि शैक्षणिकदृष्ट्या मागासवर्गासाठी राष्ट्रीय मागासवर्गीय आयोग या नावाने एक आयोग स्थापन करणे. आणि, कलम 366 मध्ये उपकलम 26 क घालून त्यात सामाजिक आणि शैक्षणिकदृष्ट्या मागासलेल्या वर्गाच्या व्याख्येत बदल करणे 2. नवे विधेयक मांडण्याचे हेतू :- 1993 च्या राष्ट्रीय मागासवर्गीय आयोग कायदा रद्द करुन त्याजागी त्याच नावाचा नवा कायदा अस्तित्वात आणणे. राष्ट्रीय मागासवर्गीय आयोग बरखास्त करणे, त्या संदर्भातला कायदाही रद्द करणे. नव्या आयोगात 52 नवीन पदभरती करण्यासाठी जुन्या आयोगातल्या अधिकाऱ्यांना नव्या आयोगात सामावून घेणे. नव्या राष्ट्रीय मागासवर्गीय आयोगासाठी त्याच इमारतीत जागा राखीव ठेवणे या निर्णयामुळे सामाजिक आणि शैक्षणिक दृष्ट्या मागासलेल्या जनतेचे कल्याण होण्यास मदत होणार आहे.
पंतप्रधानांनी आशुराच्या दिवशी हजरत इमाम हुसेन (एएस.) यांच्या हौतात्म्याचे केले स्मरण

नवी दिल्ली, 20 ऑगस्ट 2021 पंतप्रधान, श्री नरेंद्र मोदी यांनी आज आशुराच्या दिवशी हजरत इमाम हुसेन (एएस) यांच्या बलिदानाचे स्मरण केले आणि त्यांच्या धैर्याचे तसेच न्यायाप्रती असलेल्या त्यांच्या वचनबद्धतेचे स्मरण केले. आपल्या ट्विटमध्ये पंतप्रधान म्हणाले; "आम्ही हजरत इमाम हुसेन (एएस) यांच्या बलिदानाचे स्मरण करत आहोत आणि त्यांचे धैर्य तसेच त्यांच्या न्यायप्रियतेशी असलेल्या बांधिलकीची आठवण करत आहोत. त्यांनी शांतता आणि सामाजिक समतेला खूप महत्त्व दिले." आम्ही हजरत इमाम हुसेन (एएस) यांच्या बलिदानाची आठवण करतो आणि त्यांचे धैर्य तसेच न्यायाप्रती असलेल्या वचनबद्धतेचे स्मरण करतो. त्यांनी शांतता आणि सामाजिक समतेला आपल्या जीवनात अतिशय महत्त्व दिले.
पंतप्रधान नरेंद्र मोदी आणि जपानचे पंतप्रधान यांच्यात दूरध्वनीद्वारे चर्चा

पंतप्रधान नरेंद्र मोदी यांनी आज जपानचे पंतप्रधान शिंझो आबे यांच्याशी दूरध्वनीद्वारे चर्चा केली. कोविड-19 महामारीमुळे निर्माण झालेल्या जागतिक आरोग्य आणि आर्थिक आव्हानांबाबत तसेच या संकट काळात, दोन्ही नेत्यांनी, आपल्या देशाने उचललेल्या पावलांविषयी चर्चा केली. सध्याच्या संकट काळात, या दोनही देशात परस्परांच्या नगरीकांना मिळत असलेले सहाय्य आणि सुविधांबाबत प्रशंसा व्यक्त करत हे सहकार्य असेच राखण्याला उभय नेत्यांनी मान्यता दर्शवली. या महामारीमुळे निर्माण झालेल्या संकटावर मात करण्याकरिता मार्ग दाखवण्यासाठी भारत-जपान भागीदारी,महत्वाची भूमिका बजावू शकेल यावर दोन्ही नेत्यांचे एकमत झाले.
पंतप्रधान आज दुपारी गुजरातच्या पूरग्रस्त भागांचे हवाई सर्वेक्षण करणार

गुजरातचे मुख्यमंत्री विजय रुपानी यांनी आज सकाळी संसद भवन येथे पंतप्रधान नरेंद्र मोदी यांची भेट घेतली. यावेळी रुपानी यांनी गुजरातमध्ये पडत असलेल्या अविरत पाऊस आणि त्यामुळे निर्माण झालेल्या पूर परिस्थितीची माहिती पंतप्रधानांना दिली. नवीन राष्ट्रपतींचा शपथविधी सोहळा झाल्यानंतर पंतप्रधानांनी उत्‍तर गुजरातच्या पूरग्रस्त भागाचे हवाई सर्वेक्षण करण्याचा निर्णय घेतला आहे.
पंतप्रधान नरेंद्र मोदी आणि जपानचे पंतप्रधान सुगा योशिहिदे यांच्यात बैठक

पंतप्रधान नरेंद्र मोदी यांनी क्वाड नेत्यांच्या शिखर परिषदेच्या पार्श्वभूमीवर 23 सप्टेंबर 2021 रोजी वॉशिंग्टन डीसी येथे जपानचे पंतप्रधान सुगा योशिहिदे.यांची भेट घेतली. दोन्ही पंतप्रधानांनी त्यांच्या पहिल्या प्रत्यक्ष भेटीबद्दल आनंद व्यक्त केला. सप्टेंबर 2020 पासून सुगा यांनी जपानचे पंतप्रधान म्हणून पदभार स्वीकारल्यापासून उभय नेत्यांमध्ये तीन वेळा दूरध्वनी संवाद झाल्याची आठवण त्यांनी करून दिली. गेल्या काही वर्षांमध्ये भारत–जपान विशेष धोरणात्मक आणि जागतिक भागीदारीमध्ये मोठी प्रगती साधण्यासाठी पंतप्रधान व यापूर्वी मुख्य कॅबिनेट सचिव म्हणून वैयक्तिक बांधिलकी आणि नेतृत्वाबद्दल पंतप्रधान मोदींनी सुगा यांचे आभार मानले. जागतिक महामारीच्या काळात टोकियो ऑलिम्पिक आणि पॅरालिम्पिक स्पर्धा यशस्वीपणे आयोजित केल्याबद्दल त्यांनी पंतप्रधान सुगा यांचे अभिनंदन केले. दोन्ही पंतप्रधानांनी उभय देशांमधील बहुआयामी संबंधांचा आढावा घेतला आणि अफगाणिस्तानसह अलिकडील जागतिक आणि प्रादेशिक घडामोडींवर विचारांची देवाणघेवाण केली. त्यांनी मुक्त, खुल्या आणि सर्वसमावेशक हिंद –प्रशांत क्षेत्राबद्दलच्या त्यांच्या वचनबद्धतेचे समर्थन केले. संरक्षण उपकरणे आणि तंत्रज्ञानाच्या क्षेत्रासह द्विपक्षीय सुरक्षा आणि संरक्षण सहकार्य वाढविण्याबाबत त्यांनी सहमती दर्शवली. दोन्ही देशांमधील वाढत्या आर्थिक सहभागाचे दोन्ही पंतप्रधानांनी स्वागत केले. त्यांनी या वर्षाच्या सुरुवातीला भारत, जपान आणि ऑस्ट्रेलिया दरम्यान पुरवठा साखळी लवचिकता उपक्रम (एससीआरआय) सुरु केल्याचे स्वागत केले. लवचिक, वैविध्यपूर्ण आणि विश्वासार्ह पुरवठा साखळी सक्षम करण्यासाठी सहयोगी यंत्रणा म्हणून हा उपक्रम कार्य करेल. उत्पादन, एमएसएमई आणि कौशल्य विकासामध्ये द्विपक्षीय भागीदारी विकसित करण्याची गरज पंतप्रधान मोदींनी अधोरेखित केली. पंतप्रधान सुगा यांनी पंतप्रधान मोदींना सांगितले की, या वर्षाच्या सुरुवातीला स्वाक्षरी केलेला विशिष्ट कुशल कामगार (SSW) करार कार्यान्वित करण्यासाठी, जपान 2022 च्या सुरुवातीपासून भारतात कौशल्य आणि भाषा चाचण्या घेणार आहे. दोन्ही पंतप्रधानांनी कोविड -19 महामारी आणि प्रतिबंधात्मक उपाय करण्याच्या प्रयत्नांवर चर्चा केली. त्यांनी डिजिटल तंत्रज्ञानाचे वाढते महत्त्व अधोरेखित केले आणि या संदर्भात भारत–जपान डिजिटल भागीदारीतील विशेषत: स्टार्ट–अप मधील प्रगतीचे सकारात्मक मूल्यांकन केले. त्यांनी विविध उदयोन्मुख तंत्रज्ञानामध्ये सहकार्य वृद्धिंगत करण्यासाठी विचारांची देवाणघेवाण केली. हवामान बदलाची समस्या आणि हरित ऊर्जा संक्रमण तसेच भारताच्या राष्ट्रीय हायड्रोजन ऊर्जा अभियानात जपानी सहकार्याची शक्यता यावर देखील चर्चा झाली. दोन्ही पंतप्रधानांनी मुंबई–अहमदाबाद हाय स्पीड रेल (MAHSR) प्रकल्पाची सुरळीत आणि वेळेवर अंमलबजावणी सुलभ करण्याच्या प्रयत्नांना गती देण्याच्या आपल्या वचनबद्धतेचा पुनरुच्चार केला. दोन्ही नेत्यांनी भारत–जपान 'ॅक्ट ईस्ट फ़ोरम' अंतर्गत भारताच्या ईशान्य भागातील द्विपक्षीय विकास प्रकल्पांमधील प्रगतीचे स्वागत केले आणि या सहकार्यात आणखी वाढ करण्याच्या संधींची दखल घेतली. गेल्या काही वर्षांमध्ये भारत–जपान भागीदारीने मिळवलेली मजबूत गती जपानमधील नवीन प्रशासनातही कायम राहील असा विश्वास पंतप्रधान सुगा यांनी व्यक्त केला. नजीकच्या काळात भारत–जपान वार्षिक शिखर परिषदेसाठी जपानच्या पुढील पंतप्रधानांचे भारतात स्वागत करण्यासाठी उत्सुक असल्याचे पंतप्रधान मोदींनी सांगितले.
ओडिशामधील अंगुल जिल्ह्यातील बस दुर्घटनेबद्दल पंतप्रधानांना तीव्र दु:ख

ओडिशामधील अंगुल जिल्ह्यात झालेल्या बस दुर्घटनेमध्ये झालेल्या जीवितहानीबद्दल पंतप्रधान नरेंद्र मोदी यांनी तीव्र दु:ख व्यक्त केले आहे. ‘अंगुल जिल्ह्यातील बस दुर्घटना हृदय विदीर्ण करणारी आहे. ज्या कुटुंबातील सदस्य काळाने हिरावून नेले त्या परिवारांविषयी मी संवेदना व्यक्त करून जखमींची प्रकृती लवकरात लवकर सुधारावी, अशी प्रार्थना करतो’ असे पंतप्रधानांनी म्हटले आहे.
छत्तीसगडमध्ये केंद्रीय राखीव पोलिस दलावरचा हल्ला निंदनीय –   पंतप्रधान

छत्तीसगडमध्ये केंद्रीय राखीव पोलिस दलाच्या जवानांवर झालेला हल्ला भ्याड आणि निंदनीय असल्याचे पंतप्रधान नरेंद्र मोदी यांनी म्हटले आहे. सीआरपीएफच्या जवानांनी दाखविलेल्या शौर्याची पंतप्रधानांनी प्रशंसा केली असून जवानांचे बलिदान व्यर्थ ठरणार नाही असे म्हटले आहे. सीआरपीएफ जवानांवरचा छत्तीसगडमधला हल्ला भ्याड आणि निंदनीय आहे. आम्ही परिस्थितीवर लक्ष ठेवून आहोत. सीआरपीएफ जवानांच्या शौर्याचा आम्हाला अभिमान आहे. जवानांचे बलिदान व्यर्थ ठरु देणार नाही असे सांगून या जवानांच्या कुटुंबियांप्रती पंतप्रधानांनी शोकभावना व्यक्त केल्या आहेत. छत्तीसगडमध्ये आज झालेल्या हल्ल्यात जखमी झालेल्या जवानांच्या प्रकृतीला लवकर आराम पडावा अशी प्रार्थना पंतप्रधानांनी केली आहे.
पीयूष गोयल यांच्या निवासस्थानी गणेश चतुर्थी उत्सवात पंतप्रधान सहभागी

नवी दिल्‍ली, 31 ऑगस्‍ट 2022 पंतप्रधान नरेंद्र मोदी यांनी आज केंद्रीय मंत्री पीयूष गोयल यांच्या निवासस्थानी भेट दिली आणि गणेश चतुर्थी उत्सवात सहभागी झाले. पंतप्रधानांनी ट्विट केले: "गणेश चतुर्थीच्या शुभ प्रसंगी , माझे सहकारी @PiyushGoyal जी यांच्या निवासस्थानी श्री गणेशाच्या दर्शनाला गेलो होतो. भगवान श्री गणेशाचे आशीर्वाद आपल्यावर सदैव राहोत ."
पंतप्रधानांनी निवृत्त होत असलेल्या राज्यसभा सदस्यांना निरोप दिला

नवी दिल्ली, 31 मार्च 2022 पंतप्रधान नरेंद्र मोदी यांनी आज निवृत्त होत असलेल्या राज्यसभा सदस्यांच्या योगदानाची प्रशंसा केली आणि त्यांना भविष्यकाळासाठी शुभेच्छा दिल्या. या प्रसंगी पंतप्रधानांनी निवृत्त होणाऱ्या सदस्यांच्या अनुभवाचे मोल सगळ्यांच्या लक्षात आणून दिले आणि ते म्हणाले की, सभागृहातील उर्वरित सदस्यांना, आज निघून जात असलेल्या सदस्यांनी केलेले कार्य तसेच पुढे सुरु ठेवावे लागेल म्हणून काही सदस्यांच्या निवृत्तीसोबत उर्वरित सदस्यांच्या जबाबदारीत वाढ झाली आहे. हे सभागृह म्हणजे संपूर्ण देशाच्या भावना,प्रेरणा, वेदना आणि आनंदाचे प्रतिबिंब आहे असे पंतप्रधानांनी यावेळी सांगितले. पंतप्रधान मोदी म्हणाले की, सभागृहातील सदस्य म्हणून आपण सभागृहाप्रती योगदान देत असतो हे जरी खरे असले तरीही हे सभागृह आपल्याला दररोज आपल्या देशाच्या वैविध्यपूर्ण समुदायांनी बनलेल्या व्यवस्था आणि त्यांच्या भावभावना अनुभवण्याची संधी देत असल्यामुळे या सभागृहाकडून आपल्यालाही बरेच काही मिळते हे देखील तितकेच सत्य आहे. पंतप्रधान म्हणाले की, आज काही सदस्य सभागृहातून निवृत्त होत असले तरीही ते सर्वजण देशाच्या कानाकोपऱ्यांमध्ये त्यांचा समृध्द अनुभव घेऊन जातील भविष्यातील पिढ्यांना उपयुक्त संदर्भ मिळण्याच्या दृष्टीने या सदस्यांनी त्यांच्या आठवणी लिहून ठेवाव्यात अशी सूचना देखील पंतप्रधानांनी यावेळी केली. देशाच्या या सभागृहातील सदस्य देशाच्या प्रगतीच्या दिशेला आकार देतात आणि त्यावर प्रभाव टाकत असतात म्हणून त्यांच्या आठवणी संस्थात्मक पद्धतीने देशाचा विकास घडवून आणण्याच्या दृष्टीने उपयोगी ठरू शकतील असे ते म्हणाले. निवृत्त होत असलेल्या सदस्यांनी यापुढे देशवासियांना ‘स्वातंत्र्याचा अमृत महोत्सव’ साजरा करण्यात सहभागी होण्यासाठी प्रेरित करावे अशी विनंती पंतप्रधान मोदी यांनी त्यांना केली.
पंतप्रधानांनी नागरिकांना स्मृतिचिन्हांच्या लिलावात सहभागी होण्याचे केले आवाहन

पंतप्रधान नरेंद्र मोदी यांनी भेटवस्तू आणि स्मृतिचिन्हांच्या लिलावात नागरिकांना सहभागी होण्याचे आवाहन केले आहे. ते म्हणाले की, ही रक्कम नमामि गंगे उपक्रमाला दिली जाणार आहे. “मला वेळोवेळी अनेक भेटवस्तू आणि स्मृतिचिन्ह मिळाली आहेत, ती लिलावासाठी ठेवली जातील, यामध्ये आमच्या ऑलिम्पिकमधील चमकत्या ताऱ्यांनी दिलेल्या विशेष स्मृतिचिन्हांचा समावेश आहे. या लिलावामध्ये सहभागी व्हा. लिलावातील रक्कम पुढे नमामि गंगे उपक्रमासाठी दिली जाणार आहे.“
भारत आणि  सिंगापुर दरम्यान व्यापक आर्थिक सहकार्य करारात सुधारणा करण्यासाठी दुसऱ्या प्रोटोकॉलला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने भारत आणि सिंगापुर दरम्यान व्यापक आर्थिक सहकार्य करारात सुधारणा करण्यासाठी दुसऱ्या प्रोटोकॉलला मंजुरी दिली. या करारावर 24 ऑगस्ट 2018 रोजी स्वाक्षऱ्या करण्यात आल्या होत्या. लाभः दुसऱ्या प्रोटोकॉलवर स्वाक्षरी केल्यामुळे उभय देशांदरम्यान द्विपक्षीय व्यापार वाढेल आणि आर्थिक सहकार्य दृढ होईल.
पंतप्रधानांनी ईशान्येकडेच्या राज्यांच्या सर्वांगीण विकासासाठीच्या परिवर्तनशील उपक्रमांची माहिती प्रसारित केली- ‘पूर्वोत्तर कल्याणाची 8 वर्षे’

पंतप्रधान नरेंद्र मोदी यांनी नमो अॅप आणि माय जीओव्ही या आपल्या संकेतस्थळावरील, ईशान्येकडेच्या राज्यांच्या सर्वांगीण विकासाकरता गेल्या 8 वर्षांत केलेल्या परिवर्तनशील उपक्रमांची माहिती देणारे लेख आणि ट्वीट प्रसारित केले आहेत. पंतप्रधानांनी ट्वीट केले आहे: “गेल्या 8 वर्षांत ईशान्येकडेच्या राज्यांनी अभूतपूर्व प्रगती पहिली आहे. पायाभूत सुविधांची निर्मिती, आरोग्य सेवा सुनिश्चित करणे, शिक्षण आणि या प्रदेशातील विविध राज्यांची समृद्ध संस्कृती लोकप्रिय करणे यावर विशेष भर राहिला आहे. #8YearsOfPurvottarKalyan” “ईशान्येकडेच्या राज्यांच्या सर्वांगीण विकासाकरता परिवर्तनशील उपक्रम. #8YearsOfPurvottarKalyan”
भारत आणि रशिया दरम्यान संयुक्तपणे टपाल तिकीट जारी करायला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाला भारतीय टपाल विभाग आणि रशिया पोस्ट यांच्यात संयुक्त टपाल तिकीट जारी करण्याबाबत स्वाक्षरी करण्यात आलेल्या कराराची माहिती देण्यात आली. उभय देशांदरम्यान टपाल तिकीट जारी करण्याच्या क्षेत्रात परस्पर लाभासाठी परिचालन उत्कृष्टता साध्य करणे आणि टपाल सेवेत सहकार्य वृद्धिंगत करणे हा या कराराचा उद्देश आहे. भारत आणि रशिया दरम्यान द्विपक्षीय संबंध परस्पर हिताच्या मुद्द्यांवर व्यापक सामंजस्याने प्रेरित आहेत. द्विपक्षीय संबंधांच्या बहुतांश सर्वच क्षेत्रात भारत आणि रशियाचे व्यापक सहकार्य आहे.
ओमानचे परराष्ट्र व्यवहार मंत्री यूसुफ बिन अलावी बिन अब्दुल्ला यांची पंतप्रधानांशी चर्चा

ओमानचे परराष्ट्र व्यवहार मंत्री यूसुफ बिन अलावी बिन अब्दुल्ला यांनी आज पंतप्रधान नरेंद्र मोदी यांच्याशी दूरध्वनीवरुन चर्चा केली. दोन्ही देशांमधले संबंध आणि विविध क्षेत्रात परस्पर सहकार्याने होत असलेल्या प्रगतीचा आढावा यावेळी दोन्ही नेत्यांनी घेतला. ओमानचे सुलतान कबूस बिन सईद अल सईद यांच्या शुभेच्छा अब्दुल्ला यांनी पंतप्रधानांना दिल्या. पंतप्रधानांनी या शुभेच्छांचा स्वीकार करत सुलतान सईद यांना आपल्या शुभेच्छा कळवल्या.
पंतप्रधान सुरत जिल्ह्यातल्या हजिराला उद्या भेट देणार

पंतप्रधान नरेंद्र मोदी सुरत जिल्ह्यातल्या हजिराला उद्या भेट देणार आहेत. हजिरा इथे पंतप्रधान एल अँड टी आर्मोड सिस्टम कॉम्प्लेक्सला भेट देतील आणि कॉम्प्लेक्स राष्ट्रार्पण करणाऱ्या पट्टिकेचे अनावरण करतील. नवसारी इथे निराली कर्करोग रुग्णालयाचे भूमीपूजनही पंतप्रधान करतील. अत्याधुनिक निराली कर्क रुग्णालय हे नवसारीमधले पहिले एकीकृत कर्करोग रुग्णालय असेल. दक्षिण गुजरात आणि आसपासच्या परिसरातल्या कर्करुग्णांना या सुविधेचा लाभ होईल. पंतप्रधान सध्या गुजरातच्या तीन दिवसांच्या दौऱ्यावर असून, उद्या त्यांचा हा दौरा समाप्त होईल. दौऱ्याच्या पहिल्या दिवशी पंतप्रधानांनी गांधीनगर इथे व्हायब्रंट गुजरात जागतिक व्यापार प्रदर्शनाचे उद्‌घाटन केले. अहमदाबाद इथे सरदार वल्लभभाई पटेल वैद्यकीय विज्ञान आणि संशोधन संस्थेचे आणि अहमदाबाद शॉपिंग फेस्टीवलचे पंतप्रधानांनी उद्‌घाटन केले. पंतप्रधानांनी आज गांधीनगरमधल्या महात्मा मंदीर प्रदर्शन केंद्रात व्हायब्रंट गुजरात शिखर परिषद 2019चे उद्‌घाटन केले.
टीएसआर सुब्रमणियन यांच्या निधनाबद्दल पंतप्रधानांना शोक

माजी नागरी सेवक टीएसआर सुब्रमणियन यांच्या निधनाबद्दल पंतप्रधान नरेंद्र मोदी यांनी तीव्र शोक व्यक्त केला आहे. ‘टीएसआर सुब्रमणियन हे असामान्य नागरी सेवक होते. सार्वजनिक हिताच्या दृष्टीने महत्वाच्या असणाऱ्या अनेक महत्वपूर्ण बाबींविषयी त्यांनी विपुल लिखाण केले आणि मध्यस्थाची भूमिकाही बजावली. त्यांच्या निधनाबद्दल मला तीव्र दु:ख झाले आहे. त्यांच्या कुटुंबाप्रती आणि मित्रमंडळांप्रती मी संवेदना व्यक्त करतो’, असे पंतप्रधानांनी म्हटले आहे.
वाहतूक आणि गृहनिर्माण या पायाभूत सुविधा क्षेत्रांच्या कामगिरीचा पंतप्रधानांनी घेतला आढावा

पंतप्रधान नरेंद्र मोदी यांनी गुरुवारी नवी दिल्ली येथे देशातील रस्ते, प्रधानमंत्री ग्रामसडक योजना, ग्रामीण आणि शहरी भागातील गृहनिर्माण, रेल्वे, विमानतळ आणि बंदरे या पायाभूत सुविधा क्षेत्रांच्या कामगिरीचा आढावा घेतला. सुमारे दोन तास चाललेल्या या आढावा बैठकीला पायाभूत सुविधा क्षेत्राशी संबंधित मंत्रालये, निती आयोग आणि प्रधानमंत्री कार्यालयातील वरिष्ठ अधिकारी उपस्थित होते. निती आयोगाचे मुख्य कार्यकारी अधिकारी अमिताभ कांत यांनी यावेळी सादरीकरण केले. रस्त्यांच्या बांधकामाचा वेग वाढला असल्याचे त्यांनी नमूद केले. 2013-14 या आर्थिक वर्षात प्रतिदिन 11.67 किलोमीटर लांबीच्या रस्त्याचे बांधकाम पूर्ण झाले होते, 2017-18 या वर्षात प्रतिदिन 26.93 किलोमीटर लांबीचे रस्ते बांधण्यात आले अशी माहिती त्यांनी दिली. वाहतूक क्षेत्रातील डिजिटायझेशन प्रक्रियेच्या प्रगतीबाबत पंतप्रधानांना माहिती देण्यात आली. आत्तापर्यंत 24 लाख आरएफआयडी टॅग जारी करण्यात आले असून इलेक्ट्रॉनिक पथकर संकलनाच्या माध्यमातून महसुलापोटी 22 टक्के रक्कम प्राप्त झाली आहे. “सुखद यात्रा” हे ॲप रस्त्यांची स्थिती तसेच तक्रारी दाखल करण्याची सुविधा उपलब्ध करुन देते. आत्तापर्यंत एक लाख पेक्षा जास्त जणांनी हे ॲप डाऊनलोड केले आहे. इलेक्ट्रॉनिक पथकर संकलनात अधिक वेगाने प्रगती करावी अशी अपेक्षा पंतप्रधानांनी व्यक्त केली. प्रधानमंत्री ग्राम सडक योजनेअंतर्गत ग्रामीण भागातील 88 टक्के पात्र वसाहतींना रस्त्यांच्या माध्यमातून जोडण्यात आले आहे. 2014 ते 2018 या अवधीत 44,000 गावे परस्परांशी जोडण्यात आली. त्यापूर्वीच्या चार वर्षात 35,000 गावे परस्परांशी जोडण्यात आली होती. “मेरी सडक” हे अॅप 10 प्रादेशिक भाषांमध्ये उपलब्ध असून आत्तापर्यंत 9.76 कोटी लोकांनी ते डाऊनलोड केले आहे. या रस्त्यांच्या जीआयएस मॅपिंगचे काम सुरु असून आत्तापर्यंत 20 राज्ये Geospatial Rural Road Information System (GRRIS) या तंत्रज्ञानाद्वारे जोडली गेली आहेत. हरित तंत्रज्ञान तसेच वाया जाणारे प्लॅस्टिक आणि इतर अपारंपारिक वस्तूंचा वापर करुन ग्रामीण भागातील रस्त्यांचे बांधकाम केले जात आहे. रेल्वे क्षेत्रात क्षमता आणि उपलब्धतेत लक्षणीय वाढ झाली आहे. 2014 ते 2018 या अवधीत नवीन रेल्वेमार्ग, गेज परिवर्तन अशी 9,528 किलोमीटर अंतराची कामे करण्यात आली, गेल्या चार वर्षांच्या तुलनेत या प्रमाणात 56 टक्के वाढ झाल्याचे दिसून आले. नागरी हवाई वाहतूक क्षेत्रातही 2014 ते 2018 या चार वर्षांच्या अवधीत प्रवासी हवाई वाहतुकीचे प्रमाण 62 टक्क्यांनी वाढले आहे. यापूर्वीच्या 4 वर्षांमध्ये ते 18 टक्के इतकेच होते. उडाण योजनेअंतर्गत 27 नवीन विमानतळ छोट्या शहरात कार्यरत आहेत. देशातील महत्वाच्या बंदरांमध्ये 2014 ते 2018 या अवधीत 17 टक्के वाढ झाली आहे. 2014 ते 2018 या अवधीत देशाच्या ग्रामीण भागात 1 कोटीपेक्षा जास्त घरे बांधण्यात आली. त्यापूर्वीच्या 4 वर्षांच्या अवधीत 25 लाख घरांचे बांधकाम झाले होते अशी माहिती पंतप्रधानांना या बैठकीत देण्यात आली. यामुळे गृहनिर्माण क्षेत्रातील तसेच बांधकाम उद्योगाशी संबंधित रोजगार संधीमध्येही वाढ झाली आहे. एका स्वतंत्र अभ्यासाद्वारे असे लक्षात आले की, 2015-16 या वर्षात घर बांधण्यासाठी किमान 314 दिवसांचा अवधी लागत होता, 2017-18 या वर्षात याच कामासाठीचा अवधी 114 दिवसांपर्यंत कमी झाला. आपत्तीसक्षम आणि कमी खर्चातील घरे बांधण्यावरही भर दिला जात आहे. शहरी भागातील गृहनिर्माण क्षेत्रात बांधकामाशी संबंधित नवीन तंत्रज्ञानाच्या वापरावर भर दिला जात आहे. प्रधानमंत्री आवास योजना (शहरी) लागू झाल्यापासून या योजनेअंतर्गत 54 लाख घरे मंजूर झाली आहेत.
पंतप्रधान उद्या 30 सप्टेंबर रोजी सीआयपीईटी : या जयपूर येथील इन्स्टिट्यूट ऑफ पेट्रोकेमिकल्स टेक्नॉलॉजी संस्थेचे उद्घाटन करणार

नवी दिल्‍ली, 29 सप्‍टेंबर 2021 पंतप्रधान नरेंद्र मोदी, उद्या दिनांक 30 सप्टेंबर 2021 रोजी सकाळी 11 वाजता व्हिडिओ कॉन्फरन्सिंगद्वारे,जयपूर येथील सीआयपीईटी : इन्स्टिट्यूट ऑफ पेट्रोकेमिकल्स टेक्नॉलॉजी, या संस्थेचे उद्घाटन करणार आहेत तसेच राजस्थानच्या बांसवाडा, सिरोही, हनुमानगढ आणि दौसा जिल्ह्यांतील चार नवीन वैद्यकीय महाविद्यालयांची पायाभरणीही करणार आहेत. या वैद्यकीय महाविद्यालयांना "जिल्हा/संदर्भ (रेफरल) रुग्णालयांशी संलग्न नवीन वैद्यकीय महाविद्यालयांची स्थापना" या केंद्र सरकार पुरस्कृत योजनेअंतर्गत मंजूर करण्यात आले आहे. अशी वैद्यकीय महाविद्यालये स्थापन करण्यासाठी, आरोग्य सोयीसुविधा न‌ मिळणाऱ्या, मागास आणि आकांक्षी जिल्ह्यांना प्राधान्य दिले जाते. या योजनेच्या तीन टप्प्यांत देशभरात 157 नवीन वैद्यकीय महाविद्यालयांना मान्यता देण्यात आली आहे. CIPET बद्दल: राजस्थान सरकारसोबत, भारत सरकारने, CIPET : इन्स्टिट्यूट ऑफ पेट्रोकेमिकल्स टेक्नॉलॉजी, जयपूर संस्थेची स्थापना केली आहे. ही एक समर्पित आत्मनिर्भर संस्था असून पेट्रोकेमिकल्स आणि संबंधित उद्योगांच्या गरजा सक्षमपणे पूर्ण करण्यास समर्पित आहे. ही संस्था कुशल तांत्रिक व्यावसायिक होण्यासाठी युवकांना प्रशिक्षण देईल. या समारंभाला केंद्रीय मंत्री मनसुख मांडवीय आणि राजस्थानचे मुख्यमंत्री अशोक गेहलोत देखील उपस्थित असतील.
संसदेच्या अर्थसंकल्पीय अधिवेशनापूर्वी पंतप्रधानांचे निवेद

2017 मधील संसदेच्या सभेला आज प्रारंभ होत आहे. राष्ट्रपतींचे अभिभाषण, अर्थसंकल्प आणि दीर्घकाळ अधिवेशनात अनेक विषयांवर संवाद. गेल्या काही दिवसात सर्व राजकीय पक्षांशी सामुदायिक, आणि व्यक्तिगत स्तरावर सतत चर्चा झाली. अधिवेशनाचा सर्वाधिक उपयोग जनहितासाठी व्हावा, सार्थक चर्चा व्हावी, अर्थसंकल्पावरही सखोल चर्चा व्हावी. पहिल्यांदाच अर्थसंकल्प 1 फेब्रुवारीला सादर होत आहे. आपल्याला आठवत असेल, की आपल्या देशात पूर्वी अर्थसंकल्प संध्याकाळी 5 वाजता सादर होत असे. जेव्हा अटलजींचे सरकार होते, तेव्हांपासून या वेळेत बदल करुन सकाळी सदनाच्या कामकाजाला सुरुवात झाल्यावर ताबडतोब अर्थसंकल्प सादर व्हायला लागला. आज आणखी एक नवी परंपरा सुरु होत आहे. एकतर अर्थसंकल्प एक महिना आधी सादर होतोय आणि दुसरे म्हणजे रेल्वे अर्थसंकल्पही त्याच्याशी जोडला गेलाय. सदनात यावर व्यापक चर्चा होईल आणि त्यामुळे आगामी काळात काय फायदा होईल, हे देखील समोर येईल. चांगल्या चर्चेबरोबरच जनहिताच्या कामांनाही पुढे घेऊन जाण्यासाठी सर्व राजकीय पक्षांनी सभागृहाचा उत्तम उपयोग करावा, असा मला विश्वास वाटतो.